GIKK AV: Administrerende direktør i Mattilsynet, Harald Gjein. Foto: Nesvold, Jon Olav / NTB scanpix

Går av som direktør for Mattilsynet etter pelsdyrsaken

Harald Gjein går av som administrerende direktør i Mattilsynet etter at de kom med en nedslående tilsynsrapport som viste seg å være feil.

Oppdatert 13. juni 2019

Artikkelen er over ett år gammel

– Den siste uken har Mattilsynets troverdighet som tilsynsmyndighet blitt trukket i tvil, i forbindelse med tilsyn hos en pelsdyrbonde i Rogaland. Mattilsynets troverdighet står og faller på at samfunnet har tillit til at tilsyn, veiledning og saksbehandling utføres på en korrekt måte. På bakgrunn av denne situasjonen finner jeg det riktig å fratre min stilling, slik at andre kan lede Mattilsynets viktige arbeid videre, sier Harald Gjein.

Bakgrunnen er en sak hvor Mattilsynet leverte en feilaktig tilsynsrapport på familiens minkfarm i fjor sommer – en sak som har fått stor oppmerksomhet den siste uken etter at NRK publiserte avsløringene.

Bakgrunn: Mattilsynets rapport var full av feil

Pelsdyrbonden Per Olaf Lauvås avslørte selv dette med skjulte opptak, og Mattilsynet har senere innrømmet at de har gjort alvorlige feil i saken, og er i gang med interne undersøkelser.

– På jakt etter å finne feil

– De forsøkte å påføre meg tittelen som dyremishandler og ta fra meg jobben. Jeg hvem ikke hvem sitt ansvar det er, men noen er nødt til å stå ansvarlig for det som skjedde, sa pelsdyrbonde Lauvås til VG tidligere denne uken.

Det var den 29. juni i fjor at Mattilsynet og Dyrevernsnemda først var på besøk på minkfarmen i Sandes i Rogaland, som har plass til 9600 dyr. Da fikk Lauvås inntrykk av at alt sto bra til.

PELSDYRBONDE: Per Olaf Lauvås. Foto: Trond Solberg

– Jeg merket jo at de spurte mange spørsmål og var på jakt etter å finne feil, men de fant ingenting utenom øyebetennelse på noen valper og litt støv i taket. De ønsket meg god sommer før de dro, og jeg synes i grunn at besøk hadde gått bra, sier han.

Lauvås ble derfor forbauset da en representant fra Dyrevernsnemda kom tilbake med tilsynsrapporten tre dager etter. Der sto det blant annet at situasjonen var en «dyretragedie».

Etter direktørens avgang sier Lauvås følgende til VG:

– Hvis han mener han ikke har gjort jobben sin, så må han bli skiftet ut, og sette stillingen sin til disposisjon for noen som kan rydde opp. Jeg ba kun om en unnskyldning. At det måtte en bonde fra Jæren til for at de skal lære seg folkeskikk, sånn er det. De må bare lære seg det.

Han poengterer at siste ord i saken ikke er sagt.

Dette skiller rapportene VG har fått tilgang til begge rapportene, også rapporten fra 2. juli som Mattilsynet har slettet. Disse gir vidt forskjellige beskrivelser av gårdsdriften. Hovedinntrykket: 2. juli: «Hovedinntrykk: Dyrehold med dårlig dyrevelferd.» 21. juli: «Mattilsynet har et godt inntrykk av ditt dyrehold. Tilsyn over flere år har vist at du bruker mye tid i dyreholdet.» Små valper: 2. juli: «Valpene var så små og tilbakesatt i utvikling at de så ut som mye yngre dyr og hadde dårligere livsvilkår.» I tillegg ble det fattet vedtak om at alle valpene skulle skilles fra mor og settes sammen fire og fire med ekstra tilgang til vann. 21. juli: «Ved inspeksjonen ble det kommentert at valpene var små. Dette forklarte du skyldtes svært sen valping i år. De minste dyra var tatt ut og satt for seg selv (barnehage) for ekstra tilsyn og oppfølging.» Journalføring: 2. juli: «Du har ingen oversiktlig journal og vet ikke hvor mange valper du har mistet, men dere antar det er rundt 150 stykker.» 21. juli: «Du har et svært godt journalhold, og fører daglig inn alle type hendelser i dyreholdet. Du kan fremvise journaler fra flere år tilbake, og har gode rutiner på dette.» Syke dyr: 2. juli: «I mange bur hadde valpene væskende sår på ørene på grunn av sutting, noe som tyder på at de får for lite væske». «De tre dyra som ble observert med større skader skal avlives straks. Du må innføre rutiner som sikrer at dyr med skader/sår ivaretas med nødvendig behandling/isolering eller avliving straks skaden oppstår.» «Dyra beskrevet over hadde større sår som ikke var ferske. For å hindre videre unødig lidelse fattet vi hastevedtak om avvikling». 21. juli: «Du hadde selv sett disse dyra, og gjort nødvendige tiltak.» Bygningens stand: 2. juli: «Det var svært varmt i hallen under tilsynet. På grunn av at det var svært skittent under taket ble de små åpningene i nettet der tettet.» 21. juli: «Ved inspeksjon denne gang ble det observert at driftsbygningen er godt vedlikeholdt og det var rent og fint ved begge tilsyn. Du har en god smittesluseløsning». Fôrtype: 2. juli: «Du fôrer minken med hundefôr fra Felleskjøpet og tilsetter bindemiddel fra Tau Mølle.» I den første rapporten blir det fattet hastevedtak om å endre fôr til «pelsdyrfôr fra Pelsdyrfôrlaget, eller avvikle driften straks». 21. juli: «Du bruker ikke fôr fra pelsdyrforlaget. Mattilsynet vurderer at valg av fôr prinsipielt er et privat anliggende, såfremt dyra får det næringsopptaket de trenger, og har god tilvekst.» Vis mer

En avdelingsleder i Mattilsynet tok kontakt og beklaget overfor bonden over telefon en uke senere, og Lauvås tok opptak av samtalen. I opptakene, som er gjengitt av NRK, kommer det frem at Mattilsynet ønsket rapporten slettet, i sin helhet.

Etter at Mattilsynet fjernet det opprinnelige vedtaket fikk Lauvås en ny tilsynsrapport, datert 21. juli 2018. Der skriver Mattilsynet at bondens drift er god, de beklaget og ba ham om å legge saken bak seg.

les også Mattilsynets rapport var full av feil: Bonde vil ta kampen i retten

Vil til bunns i saken

Landbruks- og matminister Olaug Bollestad (KrF) sa tidligere denne uken til NTB at hun sitter med mange ubesvarte spørsmål om hvordan det som har skjedd, kunne skje.

– Jeg ser kjempealvorlig på dette, fordi vi er helt avhengig av å ha tillit til Mattilsynet. Det er ikke bare bøndene, men også forbrukerne og det offentlige avhengig av, sa landbruksministeren.

les også Etterforsker Mattilsynet etter minkfarm-rapport

Regiondirektør i region sør og vest, samt to ledere ved avdeling Sør-Rogaland, Sirdal og Flekkefjord, trer midlertidig tilbake fra sine lederroller mens pågående interne undersøkelser fortsetter.

Landbruks- og matdepartementet vil utnevne en fungerende administrerende direktør, heter det i pressemeldingen.

Publisert: 24.05.19 kl. 13:18 Oppdatert: 13.06.19 kl. 11:29